Interessen for at komme med til næste års internationale Melodi Grand Prix er eksploderet, efter det søndag blev afsløret, at det bliver Malmö Arena med beskedne 15.000 siddepladser, der skal lægge rammer til næste års popbrag.

Svensk tv advarer nu mod at købe de billetter, som uautoriserede forhandlere sælger til op mod 5000 svenske kroner pr. stk. Det officielle billetsalg til Eurovision Song Contest 2013 er nemlig overhovedet ikke startet endnu.

- Der findes desværre ingen juridisk måde at stoppe salget af disse billetter på. Hvad vi kan gøre er, at hvis andre bruger vores kendetegn, logotype, varemærke og lignende, så tager vi kontakt til dem og får dem til at stoppe, siger executive producer fra SVT, Martin Österdahl, til dr.dk/grandprix.

- Vi henviser til den praksis, som findes i branchen, nemlig at man ikke anbefaler fans at købe billetter, som ikke kommer fra autoriserede billetsælgere og fra den officielle arrangør, fortsætter Martin Österdahl.

Vent med at købe billetter og booke hotel

Anbefalingen fra svensk tv til de ivrige Grand Prix-fans i Danmark og resten af Europa er at vente med at købe billetter, til det officielle salg starter, og også at vente med at booke hotel i Malmø.

Når deltagerlandenes delegationer har booket deres værelser, kan de resterende hotelpladser bookes, og der bliver fundet alternative overnatningsmuligheder, så alle interesserede kan bo i Malmø i forbindelse med semifinalerne og finalen.

Man vil ikke afsløre, hvornår billetsalget starter. I 2010 og 2011 begyndte det i december, mens det begyndte endnu senere i år, da Aserbajdsjan var værtsland.

Dansk fanklub bestormet

Den danske Grand Prix-fanklub oplever også den enorm interesse for at komme med som publikum til verdens største og ældste musikkonkurrence.

- Det er voldsomt! Allerede et døgn efter, det blev offentliggjort, at Malmø er værtsby, fik vi adskillige nye medlemmer, og på Facebook er vi blevet bestormet med spørgsmål om, hvordan man får billetter, siger Johann Sørensen, formand for MelodiGrandPrixFans.dk.

Nemmere at komme med til semifinalerne og prøverne

Hans råd er at grundigt øje med, hvornår billetterne sættes til salg, og side klar ved tasterne, da de plejer at blive udsolgt på under et kvarter, og der i år er endnu færre til salg end sædvanligt.

- Hvis man ikke kan få billetter til selve finalen 18. maj, så er det værd at prøve de to semifinaler eller nogen af generalprøverne, fortæller Johann Sørensen.

- Man kan selvfølgelig også melde sig ind i vores fanklub. Jeg kan ikke komme med nogen garantier, for jeg ved ikke endnu, hvor mange billetter vi får til vores medlemmer. Men vi har kunnet skaffe billet til alle, der har ønsket det de tidligere år, siger Johann Sørensen.